b'\n_START_ARTICLE_\nFlorence Foster Jenkins\n_START_SECTION_\n\xc5\xbdivljenje\n_START_PARAGRAPH_\nRodila se je v premo\xc5\xbeni dru\xc5\xbeini in si \xc5\xbeelela \xc5\xa1tudirati glasbo v inozemstvu. Star\xc5\xa1i ji \xc5\xa1tudija niso \xc5\xbeeleli omogo\xc4\x8diti, enakega mnenja je bil njen mo\xc5\xbe, zdravnik Frank Thornton Jenkins. \xc5\xa0ele po o\xc4\x8detovi smrti je s pomo\xc4\x8djo dedi\xc5\xa1\xc4\x8dine pri\xc5\xa1la do sredstev, s katerimi si je lahko privo\xc5\xa1\xc4\x8dila pevsko kariero, v Filadelfiji je ustanovila in financirala Verdijev klub, za\xc4\x8dela obiskovati pevske te\xc4\x8daje in hkrati nastopati na svojih pevskih recitalih. Po materini smrti (1912) je dobila \xc5\xa1e ve\xc4\x8d svobode in finan\xc4\x8dnih sredstev._NEWLINE_Iz njenih glasbenih posnetkov je jasno razvidno, da je imela Jenkinsonova le malo ob\xc4\x8dutka za ritem in intonacijo, le s te\xc5\xbeavo se je obdr\xc5\xbeala na enem tonu. Sli\xc5\xa1ati je mo\xc5\xbeno, kako se je korepetitor prilagajal njenim napakam v ritmu in tempu. Navkljub temu, oziroma prav zaradi tega nenavadnega na\xc4\x8dina petja pa je Florence postala izjemno popularna. Njeno ob\xc4\x8dinstvo jo je o\xc4\x8ditno obo\xc5\xbeevalo zaradi zabave, ne zaradi njenih pevskih sposobnosti. Pevka je bila popolnoma prepri\xc4\x8dana o veli\xc4\x8dini svojega talenta. Primerjala se je z znanimi sopranistkami (npr. Frieda Hempel, Luisa Tetrazzini), posmehovanje mno\xc5\xbeic pa je ozna\xc4\x8dila kot\xc2\xa0\xc2\xbbprofesionalno ljubosumnost\xc2\xab. Zavedala se je svojih kritik, ki pa jih je odpravljala z besedami:\xc2\xa0\xc2\xbbLjudje lahko govorijo, da ne znam peti, nih\xc4\x8de pa ne more re\xc4\x8di, da nisem pela.\xc2\xab\xc2\xa0Njene te\xc5\xbeave pripisujejo sifilisu, ki ga je dobila od mo\xc5\xbea in naj bi ji okvaril koordinacijo ter sluh. \xc5\xa0e vedno pa ni gotovo, ali je bila resni\xc4\x8dno prepri\xc4\x8dana o svoji nadarjenosti, ali pa se je zavedala, da predstavlja le predmet posmeha._NEWLINE_Jenkinsova je na svojih recitalih na grotesken na\xc4\x8din pela glasbo standardnega opernega repertoarja, kot so npr. arije Mozarta, Verdija in Richarda Straussa, Brahmsove pesmi itd._NEWLINE_Po avtomobilski nesre\xc4\x8di leta 1943, ki jo je do\xc5\xbeivela v taksiju, je spoznala, da lahko poje\xc2\xa0\xc2\xbbvi\xc5\xa1ji F kot kdajkoli prej\xc2\xab. Namesto to\xc5\xbebe je taksistu poslala \xc5\xa1katlo dragih cigar. V starosti 76-ih let je Jenkinsova kon\xc4\x8dno usli\xc5\xa1ala pro\xc5\xa1nje vedno ve\xc4\x8dje skupine obo\xc5\xbeevalcev in 25. oktobra 1944 nastopila v newyor\xc5\xa1kem Carnegie Hallu. Predstava je bila tako te\xc5\xbeko pri\xc4\x8dakovana, da so bile vstopnice razprodane tedne pred koncertom. Mesec za tem je pevka umrla.'